الملك عبد الله الاول بن حسين (2 فبراير 1882 - 20 يوليه 1951) مؤسس المملكة الاردنية الهاشمية وأول ملك ليها ، وهو ابن الحسين بن على شريف مكه مؤسس مملكة الحجاز وكمان هو ابو الملك طلال بن عبد الله تانى ملوك الاردن . اتولد فى شهر فبراير 1882 فى مكه . فى سنة 1920 راح لسوريا على راس جيش كبير علشان يحارب القوات الفرنسية اللى طردت أخوه فيصل الاول بن حسين من هناك ، لكن القوات البريطانية قدرت توقفه عند فلسطين . وهناك عرض عليه وزير المستعمرات البريطانى فى الوقت ده وينستون تشرشيل أنه يأسس إمارة ليه فى منطقة شرق نهر الأردن ، وفعلا وصل فى نفس السنة لمدينة معان ونشر جنوده مع أعوانه البريطانيين هناك ، وفى سنة 1921 وصل لمدينة عمان وهناك وفى الفترة بين 28 و 30 مارس 1921 اسس إمارة شرق الأردن واتشكلت اول حكومة مركزية ليها يوم 11 ابريل 1921 برياسة رشيد طليع . حاول عبد الله الاول بن الحسين أنه يعمل إصلاحات فى إمارة شرق الأردن فأصدر القانون الأساسى ليها وبعدين أجرى الانتخابات التشريعية سنة 1927 وعمل إصلاحات فى الصحة والتعليم والتجارة والزراعة . فى سنة 1946 حصلت إمارة شرق الأردن على استقلالها من المملكه المتحده ونتيجة كده اتغير اسمها للمملكة الاردنية الهاشمية ، وأصبح عبد الله الاول بن الحسين هو اول ملك ليها .